**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.05.2022, ora 08:00 – 15.05.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.05.2022, ora 07:00**

**RÂURI**

**Debitele au fost, în general, în scădere**, exceptând cursul mijlociu și inferior al Jiului și cursurile inferioare ale Sucevei, Moldovei, Bistriței (afluent al Siretului), Bârladului și Jijiei unde au fost în creștere datorită propagării, iar pe cele din bazinele hidrografice Jiu, Olt, Vedea, Argeș, Ialomița și din Dobrogea au fost staționare .

Creșteri izolate de niveluri și debite s-au mai înregistrat și pe unele râuri din bazinele Dâmboviței și Ialomiței datorită averselor căzute în interval.

Scurgeri importante pe versanţi, torenţi, pâraie, formarea de viituri rapide cu efecte de inundații locale şi creşteri semnificative de niveluri s-au înregistrat pe unele râuri mici din sud-estul țării, datorită precipitaţiilor torențiale, sub formă de aversă, temporar accentuate, căzute în interval.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Vișeu, Someșul Mare, Someșul Mic, bazinul superior al Bistriţei (afluent al Siretului) şi mai mici (sub 30% din normalele lunare) pe râurile din bazinele hidrografice: Crasna, Cerna, Rm. Sărat, Bârlad, cursul Tazlăului și afluenții Prutului.

**În interval au fost emise pentru fenomene hidrologice imediate o AVERTIZARE și trei ATENȚIONARI**.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând râurile din bazinele hidrografice: Crasna, Barcău, Jiu, Olt, Vedea, Argeș, Ialomița și cele din Dobrogea unde vor fi staționare.

Sunt posibile ușoare creșteri de debite pe unele râuri mici din zonele montane, cu precădere în sudul țării, datorită precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 14.05.2022 – 15.05.2022 a fost în creştere, având valoarea de 4600 m3/s**, sub media multianuală a lunii mai (7250 m3/s).

În aval de Porţile de Fier debitele au fost în scădere pe sectoarele Gruia – Calafat şi Călăraşi – Tulcea şi în creștere pe sectorul Bechet – Olteniţa.

**Debitul la intrarea în țară (secțiunea Baziaș) va fi în scădere (4500 m3/s).**

În aval de Porțile de Fier debitele vor fi în scădere pe sectoarele Gruia – Calafat şi Brăila – Tulcea,relativ staţionare la Bechet şi pe sectorul Hârşova – Vadu Oii şi în creştere pe sectorul Corabia – Cernavodă.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 14.05.2022, ora 09:00 –15.05.2022, ora 06:00**

**Administraţia Naţională de Meteorologie** (A.N.M.) a emis la data de 14.05.2022, la ora 10:00, **Atenţionarea Meteorologică nr. 44**, conform căreia:

**- COD GALBEN:** „*În intervalul 14 mai, ora 12 - 15 mai, ora 10, în Muntenia, Dobrogea și estul Olteniei, vor fi perioade cu instabilitate atmosferică accentuată, ce se va manifesta prin averse torențiale, frecvente descărcări electrice, intensificări de scurtă durată ale vântului cu viteze de 55....65 km/h și izolat de peste 70...80 km/h, pe alocuri vijelii și grindină. Cantitățile de apă vor depăși 25...35 l/mp.”*

Această **Atenţionare Meteorologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ARGEŞ, BRĂILA, BUZĂU, CĂLARAŞI, CONSTANŢA, DÂMBOVIŢA, GIURGIU, IALOMIŢA, ILFOV, OLT, PRAHOVA, TELEORMAN, TULCEA, VÂLCEA şi Municipiul BUCUREŞTI (15 prefecturi) - COD GALBEN.*

**ÎN ŢARĂ**

Vremea a fost caldă în cea mai mare parte a ţării, în special în regiunile sudice, unde, cu precădere după orele amiezii, a devenit şi în general instabilă. Cerul a fost variabil, cu înnorări temporar accentuate în Muntenia, estul Olteniei şi sudul Dobrogei, unde local au fost averse ce au avut şi caracter torenţial şi frecvente descărcări electrice. Pe spaţii mici au fost căderi de grindină, fiind confirmate din surse externe cele din judeţul Dâmboviţa și cantităţile de apă au depăşit pe arii restrânse 15 l/mp, iar în nord-vestul Munteniei s-au înregistrat izolat peste 45 l/mp. Trecător, cerul s-a înnorat şi la munte, precum și în vestul și sud-vestul Transilvaniei, unde doar cu totul izolat a plout slab. Vântul a suflat slab şi moderat, cu uşoare intensificări în Moldova, în sud-vestul Olteniei şi pe arii restrânse în Transilvania şi pe crestele Carpaţilor Meridionali, dar de scurtă durată şi în partea central-sudică a teritoriului, asociat averselor. Mai era strat de zăpadă, pe alocuri la altitudini foarte mari la munte, și măsura -în platformele staţiilor meteo- până la 157 cm în Munţii Bucegi, la peste 2400 m. Temperaturile maxime, în scădere față de intervalul anterior, s-au încadrat între 20 de grade la Suceava și 31 de grade la Bechet, Caracal şi Zimnicea, iar la ora 06.00, valorile termice erau cuprinse între 2 grade la Joseni și 18 grade la Buzău, Gura Portiței, Jurilovca, Mangalia, Sulina și Sfântu Gheorghe - deltă.

***Observaţie:*** *de ieri de la ora 06, au fost în vigoare 6 mesaje pentru fenomene meteorologice periculoase imediate, 3 avertizări cod portocaliu emise de CNPM Bucureşti pentru Muntenia şi 3 atenţionări cod galben -2 emise de SRPV Cluj-Napoca şi 1 de SRPV Sibiu.*

**LA BUCUREŞTI**

Vremea a fost deosebit de caldă. Cerul a fost variabil, cu înnorări temporare spre seară şi în cursul nopţii când numai trecător a plouat slab în unele cartiere. Vântul a suflat slab şi moderat. Temperatura maximă, în scădere ușoară față de intervalul anterior, a fost de 29 de grade la toate staţiile meteo, iar la ora 06.00 se înregistrau 17 grade.

**3. Prognoza meteorologică în intervalul 15.05.2022, ora 09:00 –16.05.2022, ora 09:00**

**ÎN ŢARĂ**

Vremea va fi ușor mai caldă decât în mod normal la această dată, cu precădere în sudul și vestul țării. Cerul va fi variabil, cu înnorări temporare și pe alocuri averse și descărcări electrice în regiunile sudice și la munte. Vântul va sufla slab și moderat, cu unele intensificări pe parcursul zilei în zonele montane, în Moldova și în nordul Dobrogei. Temperaturile maxime se vor încadra între 20 şi 30 de grade, iar cele minime vor fi cuprinse între 6 și 16 grade, mai scăzute în depresiuni.

**LA BUCUREŞTI**

Vremea va fi ușor mai caldă decât în mod normal la această dată, cu o maximă a temperaturii aerului în jur de 28 de grade și o minimă de 14...15 grade, mai scăzută în zona preorășenească, spre 12 grade. Cerul va fi variabil, cu unele înnorări, iar vântul va sufla slab și moderat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că la data de 14.05.2022, la ora 11:00, a fost semnalată modificarea aspectului apei pârâului Saivari (apă tulbure, de culoare maronie), în zona municipiului Târgu Mureş, judeţul Mureş. Reprezentanţii S.G.A. Mureş s-au deplasat pe teren pentru investigaţii. Se va reveni cu informaţii.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT